ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1715/98

υποβολή: Antonio Tajani (PPE) προς την Επιτροπή

(29 Μαΐου 1998)

Θέμα: Η διαδικασία παράβασης εκ μέρους της Ευρωπαïκής Ένωσης εναντίον της Ιταλίας για την πώληση της κεντρικής μονάδας παραγωγής γάλακτος της Ρώμης

Έχει η Επιτροπή λάβει από το ιταλικό κράτος και τον Δήμο της Ρώμης νέα στοιχεία σχετικά με την πώληση της κεντρικής μονάδας παραγωγής γάλακτος της Ρώμης, που αποτελεί αντικείμενο διαδικασίας παράβασης εκ μέρους της Ευρωπαϊκής Ένωσης;

Ποιές νέες πρωτοβουλίες σκέπτεται να αναλάβει η Επιτροπή όσον αφορά το Δήμο της Ρώμης;

Απάντηση του κ. Fischler εξ ονόματος της Επιτροπής

(24 Ιουνίου 1998)

Η Επιτροπή δεν έχει λάβει καμία νέα επίσημη πληροφορία από την Ιταλία ή το δήμο της Ρώμης σχετικά με την πώληση της Centrale del Latte di Roma. Πάντως, πρέπει να σημειωθεί ότι η προθεσμία για τη διαβίβαση των παρατηρήσεων εκ μέρους του κράτους μέλους, η οποία προβλέπεται από την απόφαση της Επιτροπής για τη θέση σε κίνηση της διαδικασίας η οποία προβλέπεται από το άρθρο 93, παράγραφος 2 της συνθήκης περί ιδρύσεως της ΕΚ, αναφορικά με τις ενισχύσεις υπέρ της Centrale del Latte di Roma, είχε ορισθεί για τις 8 Ιουνίου 1998.

Μέχρι σήμερα, η Επιτροπή δεν έχει λάβει ακόμη τις εν λόγω παρατηρήσεις σχετικά με την απόφαση η οποία αναφέρεται παραπάνω ούτε και τις παρατηρήσεις τρίτων ενδιαφερομένων ή άλλων κρατών μελών. Μετά την παραλαβή και ανάλυση του συνόλου των παρατηρήσεων αυτών και σύμφωνα με τη διαδικασία η οποία προβλέπεται από το άρθρο 93, παράγραφος 2, της συνθήκης περί θεσπίσεως της ΕΚ, η Επιτροπή θα λάβει τελική απόφαση σχετικά με τις εν λόγω ενισχύσεις.
ΓΡΑΠΤΗ ΕΡΩΤΗΣΗ E-1456/98

υποβολή: Felipe Camisón Asensio (PPE) προς την Επιτροπή

(11 Μαΐου 1998)

Θέμα: Καλλιέργεια λυκίσκου στην επαρχία της Leon (Ισπανία)

Είναι παγκοίνως γνωστό ότι η καλλιέργεια λυκίσκου στην επαρχία της Leon (Ισπανία) έχει υποστεί σταδιακά από το 1985 μέχρι σήμερα δραστική συρρίκνωση, με αποτέλεσμα η αρχικώς καλλιεργούμενη έκταση, ανερχόμενη σε 2000 εκτάρια, να έχει μειωθεί κατά το ήμισυ και πλέον.

Η γεωργική αυτή εξέλιξη συνοδεύεται από σοβαρές κοινωνικές επιπτώσεις, λόγω της συνεπαγόμενης απώλειας θέσεων εργασίας, μάλιστα σε μια περιοχή που πλήττεται ιδιαίτερα από την ανεργία. Συνεπώς, μια περαιτέρω εκτατική μείωση της καλλιέργειας του εν λόγω προϊόντος θα οξύνει ανεπανόρθωτα το σοβαρό κοινωνικό αυτό πρόβλημα.

Εξάλλου, έχει επαρκώς επιβεβαιωθεί ότι για την καλλιέργεια αυτή δεν υφίστανται δυνατότητες αντικατάστασης από μια άλλη, λογικώς αποδοτική, καλλιέργεια, πράγμα που θα μπορούσε να συμβάλλει στην αντιμετώπιση των αυξημένων προβλημάτων που θα προκαλούσε η εμμονή στο μέτρο περαιτέρω περιορισμού της καλλιέργειας του λυκίσκου.

Ενόψει της ανησυχητικής αυτής κατάστασης ερωτάται η Επιτροπή: Για ποιο λόγο δεν λαμβάνεται ως βάση αναφοράς, για μια δυνητική μείωση της καλλιέργειας, η έκταση που καλλιεργήθηκε το 1985, δοθέντος ότι έχει έκτοτε επέλθει μια ευρεία και καθόλα επαρκής μείωση της προειρημένης καλλιέργειας;

Απάντηση του κ. Fischler εξ ονόματος της Επιτροπής

(23 Ιουνίου 1998)

Σε απάντηση στην ερώτηση του Αξιότιμου Μέλους του Κοινοβουλίου, πρέπει να σημειωθεί ότι τα ειδικά προσωρινά μέτρα για τον τομέα του λυκίσκου τα οποία υιοθέτησε το Συμβούλιο στις 25 Μαΐου 1996 και τα οποία αφορούν την προσωρινή ανάπαυση και την εκρίζωση των καλλιεργειών είναι απολύτως προαιρετικά σε επίπεδο κρατών μελών παραγωγής τα οποία αποφασίζουν να τα εφαρμόσουν ή όχι στην επικράτειά τους.

Το 1997 δείχθηκε ως βάση αναφοράς για τα εν λόγω μέτρα δεδομένου ότι οι τιμές στην ελεύθερη αγορά, ειδικότερα για τον γερμανικό λυκίσκο (που αντιπροσωπεύει το 80 % της κοινοτικής παραγωγής) μειώθηκαν σε ιδιαίτερα χαμηλά επίπεδα τα οποία είναι σαφώς κατώτερα του μέσου των 20 τελευταίων ετών.
ΓΡΑΠΤΗ ΕΡΩΤΗΣΗ E-2833/98

υποβολή: Niall Andrews (UPE) προς την Επιτροπή

(28 Σεπτεμβρίου 1998)

Θέμα: Ηλικία τερματισμού της φοίτησης στα σχολεία

Προτίθεται η Επιτροπή να αποκαλύψει σε ποια ηλικία δύνανται τα παιδιά να τερματίσουν νόμιμα τη φοίτησή τους στα σχολεία σε κάθε κράτος μέλος της ΕΕ;

Απάντηση της κας Cresson εξ ονόματος της Επιτροπής

(6 Οκτωβρίου 1998)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού τις πληροφορίες που ζητήθηκαν.
ΓΡΑΠΤΗ ΕΡΩΤΗΣΗ E-0681/98

υποβολή: Florus Wijsenbeek (ELDR) προς την Επιτροπή

(10 Μαρτίου 1998)

Θέμα: Ενδομεταφορές στην Ιταλία

Γνωρίζει η Επιτροπή ότι στην Ιταλία και μετά την ελευθέρωση των ενδομεταφορών - από τις 1 Ιουλίου 1998 - εξακολουθεί να ισχύει προς το παρόν το καθεστώς χωρητικότητας σύμφωνα με το οποίο οι ξένοι μεταφορείς μπορούν μεν να εγκαθίστανται στην Ιταλία αλλά δεν έχουν το δικαίωμα να εφοδιάζονται πάραυτα με τη σχετική άδεια;

Γνωρίζει η Επιτροπή ότι - παράλληλα με το καθεστώς χωρητικότητας - στην Ιταλία εξακολουθούν να ισχύουν και οι υποχρεωτικές τιμολογήσεις γιά τις εθνικές μεταφορές, και επομένως, και γιά τις ενδομεταφορές;

Θεωρεί η Επιτροπή ότι τέτοια συστήματα είναι συμβατά με την αρχή της ελεύθερης κυκλοφορίας εμπορευμάτων στην Ευρωπαϊκή Ένωση;

Προτίθεται η Επιτροπή να ασκήσει πίεση στις ιταλικές αρχές προκειμένου να εκσυγχρονισθεί αυτή η παμπάλαια πολιτική, σύμφωνα με το πνεύμα της κοινοτικής σκέψης;

Εαν ναι, με ποιό τρόπο;

Εαν όχι, γιά ποιό λόγο;

Απάντηση του κ. Kinnock εξ ονόματος της Επιτροπής

(25 Μαΐου 1998)

Η Επιτροπή έχει υπόψη της ότι η Ιταλία διατηρεί ακόμη κανόνες περί δυναμικότητας για τους μεταφορείς με έδρα στην Ιταλία που επιθυμούν να ασχοληθούν με τις εθνικές μεταφορές στην Ιταλία. Ως εκ τούτου οι αλλοδαποί μεταφορείς ενδέχεται, μετά την εγκατάσταση τους στην Ιταλία, να αντιμετωπίσουν προβλήματα όσον αφορά την εξασφάλιση αδείας όπως και οι "νέοι" Ιταλοί μεταφορείς. Οι κοινοτικοί κανόνες περί αμεροληψίας μπορεί να θεωρηθούν σχετικοί με τα ως άνω προβλήματα μόνο εφόσον οι αλλοδαποί μεταφορείς αντιμετωπίζουν περισσότερα προβλήματα από τους "νέους" Ιταλούς μεταφορείς. Τα κράτη μέλη που προσπαθούν να διατηρήσουν τις κανονιστικές τους διατάξεις σχετικά με τη δυναμικότητα θα διαπιστώσουν ότι οι κανόνες αυτοί είναι ως επί το πλείστον αναποτελεσματικοί ή ακόμη και εις βάρος των εθνικών τους μεταφορέων, μετά την 1 Ιουλίου 1998 οπότε οι αλλοδαποί μεταφορείς, εφόσον διαθέτουν κοινοτική άδεια για διεθνείς μεταφορές, δύνανται να εκτελούν ενδομεταφορές (καμποτάζ) στο ενδιαφερόμενος κράτος μέλος, δίχως να επιβαρύνονται από ποσοτικές ποσοστώσεις.

Ο κανονισμός του Συμβουλίου (ΕΟΚ) 4059/89 κατάργησε τα διεθνή τέλη μεταφορών μεταξύ των κρατών μελών από 1 Ιανουαρίου 1990 αλλά τα εθνικά τέλη για τις μεταφορές εξακολουθούν να καθορίζονται από τις εθνικές αρχές. Οι κανόνες της Ιταλίας για τις εθνικές μεταφορές ισχύουν επίσης για τις ενδομεταφορές στην Ιταλία δεδομένου ότι το άρθρο 6, παράγραφος 1, εδάφιο (α) του κανονισμού του Συμβουλίου (ΕΟΚ) 3118/93 αναφέρει ρητώς ότι οι κανόνες του κράτους μέλους "φιλοξενίας" ισχύουν για τους συντελεστές και τις προϋποθέσεις που διέπουν τις συμβάσεις μεταφορών.

Η Επιτροπή θεωρεί ότι η κατάργηση των ποσοτικών περιορισμών για τις ενδομεταφορές από 1 Ιουλίου 1998 θα αποτελέσει περαιτέρω βήμα για το άνοιγμα των εθνικών αγορών των επιμέρους κρατών μελών, προάγοντας τοιουτοτρόπως την ελεύθερη διακίνηση εμπορευμάτων στην Κοινότητα.
ΓΡΑΠΤΗ ΕΡΩΤΗΣΗ E-1316/98

υποβολή: José García-Margallo y Marfil (PPE) προς την Επιτροπή

(29 Απριλίου 1998)

Θέμα: Μετάβαση στο Ευρώ το 1999

Χάρις στη συμφωνία σταθερότητας και ανάπτυξης που ενέκρινε τον Ιούνιο του 1997 το Ευρωπαϊκό Συμβούλιο του Άμστερνταμ τα κράτη μέλη υποχρεούνται να θέτουν ως μεσοπρόθεσμο στόχο τους την "επίτευξη μιας σχεδόν ισοσκελισμένης ή πλεονασματικής δημοσιονομικής κατάστασης". Εάν συνεχίσουν τις δημοσιονομικές προσαρμογές τους κατά τα επόμενα έτη, τα κράτη μέλη θα διαθέτουν πλέον δημόσια οικονομικά που θα τους επιτρέπουν να αντιμετωπίζουν πολύ πιο εύκολα τις δημοσιονομικές συνέπειες ενδεχομένων αρνητικών εξελίξεων των οικονομικών τους.

Ποια όμως θα ήταν, κατά την Επιτροπή, η σημερινή κατάσταση στην Ιρλανδία εάν το προαναφερθέν σύμφωνο σταθερότητας είχε ισχύσει στην περίοδο 1992-1997;

Απάντηση του κ. de Silguy εξ ονόματος της Επιτροπής

(2 Ιουνίου 1998)

Το σύμφωνο σταθερότητας και ανάπτυξης αποτελείται από ψήφισμα του Ευρωπαϊκού Συμβουλίου της 7ης Ιουνίου 1997(1), τον κανονισμό του Συμβουλίου (ΕΚ) 1466/97 της 7ης Ιουλίου 1997 για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών(2), και τον κανονισμό του Συμβουλίου (ΕΚ) αριθ. 1467 της 7ης Ιουλίου 1997 για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος2. Στόχος του συμφώνου είναι η δημοσιονομική πειθαρχία στην οικονομική και νομισματική ένωση (ΟΝΕ) με την οποία θα δημιουργηθούν οι κατάλληλες προϋποθέσεις σταθερότητας για διαρκή ανάπτυξη. Παρέχει ένα ισχυρό σύστημα κινήτρων ώστε τα κράτη μέλη να μην έχουν υπερβολικό έλλειμμα ή να το διορθώνουν ταχύτατα αν παρουσιαστεί μια τέτοια κατάσταση.

Το 1992, το δημοσιονομικό έλλειμμα της Ιρλανδίας ανερχόταν σε 2,5 % του ακαθάριστου εγχώριου προϊόντος (ΑΕΠ). Το 1993 το έλλειμμα ανήλθε σε 2,7 % του ΑΕΠ. Το Συμβούλιο θεώρησε ότι η Ιρλανδία δεν είχε ποτέ υπερβολικό έλλειμμα.

(1) ΕΕ C 236, 2.8.1997.

(2) ΕΕ L 209, 2.8.1997.
ΓΡΑΠΤΗ ΕΡΩΤΗΣΗ E-1034/98

υποβολή: David Bowe (PSE) προς την Επιτροπή

(6 Απριλίου 1998)

Θέμα: Μεταφορές αποβλήτων προς ορισμένες χώρες μη μέλη του ΟΟΣΑ

Σχετικώς με την πρόταση κανονισμού του Συμβουλίου για την κατάρτιση κοινών κανόνων και διαδικασιών που εφαρμόζονται στις μεταφορές αποβλήτων ορισμένου τύπου προς ορισμένες χώρες μη μέλη του ΟΟΣΑ (COM(94)678), μεγάλη ανησυχία έχει εκδηλωθεί από τους εξαγωγείς μεταχειρισμένων ενδυμάτων.

Η κατηγορία "μεταχειρισμένα ενδύματα και άλλα μεταχειρισμένα είδη υφαντουργίας" εμφαίνεται στο Παράρτημα II (Πράσινος κατάλογος αποβλήτων) του κανονισμού 259/93(1) περί μεταφορών αποβλήτων, μολονότι η επωνυμία αυτή καλύπτει τα εν λόγω υλικά μόνον όταν θεωρούνται ως απόβλητα. Δύναται η Επιτροπή να ορίσει πότε "μεταχειρισμένα ενδύματα και άλλα μεταχειρισμένα είδη υφαντουργίας" αποτελούν απόβλητα;

Απάντηση της κας Bjerregaard εξ ονόματος της Επιτροπής

(8 Ιουνίου 1998)

Ο χαρακτηρισμός αντικειμένων ως στερεών αποβλήτων πρέπει να βασίζεται στον ορισμό των στερεών αποβλήτων σύμφωνα με το άρθρο 1 σημείο α) της οδηγίας 75/442/ΕΟΚ του Συμβουλίου της 15ης Ιουλίου 1975 περί στερεών αποβλήτων(2). Με βάση αυτή τη διάταξη ως στερεό απόβλητο νοείται κάθε ουσία ή αντικείμενο το οποίο υπάγεται στις κατηγορίες που ορίζονται στο παράρτημα Ι και ο κάτοχός του αποβάλλει ή υποχρεούται να αποβάλει. Δεδομένου ότι στο παράρτημα Ι περιλαμβάνεται η κατηγορία Q16 στην οποία υπάγονται συλλήβδην "όλα τα υλικά, ουσίες ή προϊόντα που δεν περιλαμβάνονται στις προαναφερόμενες κατηγορίες", ο χαρακτηρισμός υλικού ως στερεού αποβλήτου εξαρτάται από το κατά πόσο αποβάλλεται ή προορίζεται ή απαιτείται να αποβληθεί από τον κάτοχό του.

Τα ενδύματα πρέπει να θεωρηθεί ότι αποβάλλονται όταν ο κάτοχός τους τα αποθέτει προκειμένου να αποκομισθούν ως μεταχειρισμένα ενδύματα. Επαναχρησιμοποιήσιμα ενδύματα που διαχωρίζονται από τον συνολικό όγκο διατεθέντων ενδυμάτων δεν χαρακτηρίζονται πλέον ως στερεά απόβλητα μετά την διαλογή, το πλύσιμο και την, ενδεχομένως, επιδιόρθωσή τους. Η ποιότητα του προϊόντος μπορεί μόνον να καθορισθεί μετά την ολοκλήρωση αυτών των διαδικασιών που εξασφαλίζουν την δυνατότητα επαναχρησιμοποίησής τους.

Πρέπει να επισημανθεί ότι τα κριτήρια αυτά για την διάκριση μεταξύ στερεού αποβλήτου και προϊόντος αφορούν ειδικώς τα μεταχειρισμένα είδη υφαντουργίας. Κατά συνέπεια, αυτά τα κριτήρια διάκρισης μεταξύ των μεταχειρισμένων ενδυμάτων και μη καινούργιων ενδυμάτων δεν ισχύει κατάνάγκη για άλλα είδη στερεών αποβλήτων.

(1) ΕΕ L 30, 6.2.1993, σ. 1.

(2) ΕΕ L 194, 25.7.1975.
ΓΡΑΠΤΗ ΕΡΩΤΗΣΗ P-1761/98

υποβολή: Heidi Hautala (V) προς την Επιτροπή

(29 Μαΐου 1998)

Θέμα: Υγρά βιολογικά καύσιμα

Τα υγρά βιολογικά καύσιμα (για παράδειγμα το βιολογικό ντήζελ) αποτελούν κατηγορία εναλλακτικών καυσίμων τα οποία προώθησε η Επιτροπή με διάφορες πρωτοβουλίες Ε& Α (για παράδειγμα προγράμματα Altener και Life). Η εξάπλωση του καθεστώτος προτύπων σχεδίων στο 2 % της αγοράς υγρών καυσίμων είναι μία από τις συστάσεις που περιέχονται στο Λευκό Βιβλίο για τις Ανανεώσιμες Πηγές Ενέργειας, το οποίο ενέκρινε η Ευρωπαϊκή Επιτροπή στις 26 Νοεμβρίου 1997.

Δείχνει ότι ο περιορισμός της υποχρεωτικής απόσυρσης γαιών σε 5 % οδήγησε σε έλλειψη εφοδιασμού πρώτων υλών θέτοντας σε κίνδυνο την επιβίωση των εργοστασίων που παράγουν ήδη βιολογικά καύσιμα. Επιπλέον η απουσία από την Agenda 2000 ειδικών μέτρων για καλλιέργειες που δεν προορίζονται για παραγωγή τροφίμων, καταλήγει σε έλλειψη εμπιστοσύνης για περαιτέρω επενδύσεις και ανάπτυξη των βιοκαυσίμων εκ μέρους του ιδιωτικού τομέα.

Επομένως εξέτασε η Επιτροπή το ενδεχόμενο να προτείνει έκτακτα μέτρα στήριξης στο πλαίσιο των συζητήσεων για την απόσυρση γαιών; Τι θα προτείνει η Επιτροπή ως μακροπρόθεσμη λύση στο πλαίσιο των μεταρρυθμίσεων της Agenda 2000;

Απάντηση του κ. Fischler εξ ονόματος της Επιτροπής

(26 Ιουνίου 1998)

Η Επιτροπή επιβεβαιώνει τα όσα έχει ήδη τονίσει στην απάντησή της στη γραπτή ερώτηση Ε-1055/98 των κ. Santini, Azzolini και Scapagniru(1), δηλαδή ότι έχει πλήρη επίγνωση των προβλημάτων εφοδιασμού σε πρώτες ύλες τα οποία αντιμετωπίζει σήμερα η βιομηχανία βιοκαυσίμων και τις προκλήσεις που θέτει η υιοθέτηση της Λευκής Βίβλου(2) σχετικά με τις ανανεώσιμες πηγές ενέργειας.

Αναφορικά με την μελλοντική εξέλιξη της βιομηχανίας βιοκαυσίμων, πρέπει να εξεταστούν, κατά τις διαπραγματεύσεις στο πλαίσιο του προγράμματος δράσης 2000(3), όλες οι δυνατότητες οι οποίες μπορούν να διασφαλίσουν το σταθερό εφοδιασμό σε πρώτες ύλες και να εξεταστεί μια εναρμονισμένη προσέγγιση όσον αφορά τα φορολογικά μέτρα τα οποία εφαρμόζονται σήμερα σε εθνικό επίπεδο.

Στο πλαίσιο του προγράμματος δράσης 2000, η προαιρετική απόσυρση γαιών μπορεί να διαδραματίσει σημαντικό ρόλο αν ληφθεί υπόψη η δυνατότητα που έχουν τα κράτη μέλη να επιτρέπουν στους παραγωγούς να παγώσουν έως το 100 % των αρόσιμων γαιών τους. Ενδεχομένως, οι εκτάσεις αυτές μπορούν να χρησιμοποιηθούν για την καλλιέργεια πρώτων υλών οι οποίες προορίζονται για την παραγωγή προϊόντων εκτός των ειδών διατροφής όπως, π.χ., για την παραγωγή βιοκαυσίμων.

Εξάλλου, οι διατάξεις της Επιτροπής προβλέπουν τη συμπλήρωση της πολιτικής της αγοράς με μια νέα πολιτική ανάπτυξης της υπαίθρου η οποία θα μπορεί να προσφέρει επίσης προοπτικές στον τομέα των ανανεώσιμων πρώτων υλών. Έτσι, τα κράτη μέλη θα μπορούν να λάβουν κοινοτικές ενισχύσεις στο πλαίσιο των εθνικών προγραμμάτων τους τα οποία αποβλέπουν στην προώθηση των επενδύσεων σχετικά με τα προϊόντα εκτός των ειδών διατροφής.

(1) βλέπε σελίδα 12.

(2) Έγγραφο COM(97)599 τελικό.

(3) Έγγραφο COM(97)2000 τελικό.
ΓΡΑΠΤΗ ΕΡΩΤΗΣΗ P-1658/98

υποβολή: Edouard des Places (I-EDN) προς την Επιτροπή

(18 Μαΐου 1998)

Θέμα: Εξουσίες των διακλαδικών γεωργικών οργανώσεων όσον αφορά τη διαχείριση των αγορών

Στο πλαίσιο του νομοσχεδίου για το γεωργικό προσανατολισμό (PLOA) το οποίο θα κατατεθεί προσεχώς σην εθνοσυνέλευση, η γαλλική κυβέρνηση πρόβλεψε με το άρθρο 47 να αναθέσει συγκεκριμένες ρυθμιστικές εξουσίες στις διακλαδικές γεωργικές οργανώσεις για τις παραγωγές που υπόκεινται στην κοινή οργάνωση της αγοράς (ΚΟΑ).

Διευκρινίζεται ότι:

"Οι ρυθμίσεις οι οποίες προβλέπονται εκ μέρους συγκεκριμένης διακλαδικής οργανώσεως όσον αφορά προϊόντα με επίσημο σήμα ποιότητος και προκειμένου να προσαρμοσθεί η προσφορά στη ζήτηση, εφόσον εγκρίνονται ομόφωνα από τις διακλαδικές γεωργικές ομάδες, θεωρούνται ότι συνάδουν προς την παράγραφο 2 του άρθρου 10 του διατάγματος αριθ. 86-1243 της 1ης Δεκεμβρίου 1986 σχετικά με την ελευθερία τιμών και ανταγωνισμού.

Οι διατάξεις αυτές δεν επιτρέπεται να συμπεριλαμβάνουν άλλους περιορισμούς ανταγωνισμού παρά τους ακόλουθους:

- προβλεπτικό και συντονιστισμένο προγραμματισμό της παραγωγής σε αντιστοιχία με τις αγορές,

- σχέδιο βελτίωσης της ποιότητος των προϊόντων που θα συνεπάγεται αμέσως μείωση του όγου παραγωγής,

- περιορισμό των δυνατοτήτων παραγωγής."

Θα μπορούσε να διευκρινίσει η Επιτροπή εάν, κατά τη γνώμη της:

1. τέτοιες ρυθμίσεις που αφορούν τη διαχείριση των αγορών υπάγονται στην αρμοδιότητα της Ευρωπαϊκής Ένωσης ή των κρατών μελών;

2. οι εθνικές αρχές εάν υπό την ιδιότητά τους αυτή, μπορούν να μεταβιβάσουν τις εξουσίες τους επί του θέματος στις εθνικές ή περιφερειακές διακλαδικές γεωργικές οργανώσεις;

3. εάν τέτοιες ρυθμίσεις συμβιβάζονται με τη νομολογία του Δικαστηρίου των Ευρωπαϊκών Κοινοτήτων;

Απάντηση του κ. Fischler εξ ονόματος της Επιτροπής

(15 Ιουνίου 1998)

Οι γαλλικές αρχές γνωστοποίησαν στην Επιτροπή, στις 13 Μαΐου 1998, σχέδιο νόμου γεωργικού προσανατολισμού που προτίθενται να υποβάλουν στο Κοινοβούλιο εντός των προσεχών εβδομάδων.

Σήμερα, η Επιτροπή εξετάζει το εν λόγω σχέδιο νόμου στο σύνολό του υπό το φως του κοινοτικού δικαίου, συμπεριλαμβανομένων των διατάξεων αναφορικά με τις διεπαγγελματικές οργανώσεις στις οποίες αναφέρεται το Αξιότιμο Μέλος του Κοινοβουλίου.

Δεδομένου του σύντομου χρονικού διαστήματος το οποίο παρέλευσε από της κοινοποιήσεως, η Επιτροπή δεν έχει ακόμη διατυπώσει τη γνώμη της σχετικά με το σχέδιο νόμου. Πάντως, όταν θα αποφανθεί η Επιτροπή σχετικά με το τεράστιο αυτό σχέδιο νόμου, το Αξιότιμο Μέλος του Κοινοβουλίου θα λάβει απάντηση επί της ουσίας των ερωτήσεών του.
ΓΡΑΠΤΗ ΕΡΩΤΗΣΗ E-0920/98

υποβολή: Brigitte Langenhagen (PPE) προς την Επιτροπή

(26 Μαρτίου 1998)

Θέμα: Κοινοτικό πρότυπο για βακτήρια λιστερίωσης

Στην ΕΕ δεν ισχύουν ενιαία δεσμευτικά πρότυπα για οριακές τιμές που αφορούν τα βακτήρια λιστερίωσης (Listeria). Στο παρελθόν δημιουργήθηκαν, λόγω των διαφορετικών αντιλήψεων που επικρατούν στα κράτη μέλη της ΕΕ σχετικά με τις επιτρεπόμενες οριακές τιμές των εν λόγω βακτηρίων, διαταραχές στην αγορά με αποτέλεσμα να προκληθούν σημαντικές ζημίες σε επιχειρήσεις.

Θεωρεί η Ευρωπαϊκή Επιτροπή, λόγω αυτού του γεγονότος καθώς και για λόγους ασφάλειας σχεδιασμού της μεταποιητικής βιομηχανίας αλιευμάτων, ότι είναι επιθυμητή η θέσπιση κοινοτικού προτύπου για τα βακτήρια λιστερίωσης στα αλιευτικά προϊόντα;

Απάντηση του κ. Fischler εξ ονόματος της Επιτροπής

(27 Μαΐου 1998)

Το μονοκυτεγενές βακτηρίδιο της λιστερίασης είναι ο λοιμώδης παράγοντας της λιστερίωσης. Η εν λόγω νόσος είναι βακτηριακή και εμφανίζεται συνήθως κατά τη διάρκεια της εγκυμοσύνης ή σε άτομα με εξασθενημένο ανοσοποιητικό σύστημα με τη μορφή οξείας μηνιγγοεγκεφαλίτιδας με ή χωρίς συνδεδεμένη σηψαιμία (πολύ συχνή σε νεογέννητα).

Η νόσος μπορεί να μεταδοθεί στους ανθρώπους από την τροφή. Ο μικροοργανισμός μπορεί να βρίσκεται σε μεγάλη ποικιλία τροφών, συμπεριλαμβανομένων σχεδόν όλων των ζωϊκών προϊόντων (ανεξάρτητα από το βαθμό επεξεργασίας τους) και ωμών λαχανικών. Πρέπει να τονιστεί ότι ο μικροορανισμός είναι πολύ ανθεκτικός στις χαμηλές θερμοκρασίες (ιδιαίτερα σε αυτές που συνιστώνται για οικιακή συντήρηση).

Η Επιτροπή αναγνωρίζει ότι οι επιστημονικές επιτροπές έχουν δηλώσει ότι η θέσπιση ορίων για τους μικροοργανισμούς στα τρόφιμα δεν είναι πάντα η αποτελεσματικότερη στρατηγική αντιμετώπισης του κινδύνου που διατρέχει η υγεία λόγω συγκεκριμένων μολυσματικών βακτηριδίων. Εντούτοις, η Επιτροπή θα ζητήσει από τις επιστημονικές επιτροπές να εξετάσουν κατά πόσο η ανθρώπινη υγεία διατρέχει κίνδυνο από την παρουσία βακτηριδίων λιστερίωσης σε αλιευτικά προϊόντα και άλλα τρόφιμα που είναι δυνατόν να καταναλωθούν ωμά.
ΓΡΑΠΤΗ ΕΡΩΤΗΣΗ E-2038/98

υποβολή: Klaus Hänsch (PSE) προς την Επιτροπή

(7 Ιουλίου 1998)

Θέμα: Χορήγηση κοινοτικών πιστώσεων στην πόλη του Oberhausen (Βόρεια Ρηνανία- Βεστφαλία)

Όσον αφορά την χορήγηση κοινοτικών πιστώσεων στην πόλη του Oberhausen (Βόρεια Ρηνανία-Βεστφαλία), μπορεί η Επιτροπή να αναφέρει:

1. το ύψος των ειλημμένων κοινοτικών διαρθρωτικών πιστώσεων και την κατανομή τους ανά ταμείο, κοινοτικό πρόγραμμα και κοινοτική πρωτοβουλία, καθώς και το ύψος των κοινοτικών πιστώσεων, που έχουν διατεθεί στην πόλη του Oberhausen από το 1994 βάσει άλλων κονδυλίων του προϋπολογισμού για πιλοτικά προγράμματα, δράσεις ή - ως άμεση επιδότηση - σε πανεπιστήμια, ερευνητικά ιδρύματα, επιχειρήσεις και άλλους φορείς;

2. τον αριθμό των θέσεων εργασίας που δημιουργήθηκαν ή διατηρήθηκαν με αυτές τις πιστώσεις;

Συμπληρωματική απάντηση

της κ. Santer εξ ονόματος της Επιτροπής

(25 Σεπτεμβρίου 1998)

Ως συμλήρωμα στην απάντησή της 6 Ιουλίου 1998(1), η Επιτροπή είναι σήμερα σε θέση να ανακοινώσει τις ακόλουθες πληροφορίες.

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στην γραπτή του ερώτηση E-2036/98(2).

(1) ΕΕ C 354, 19.11.1998, 130.

(2) ΕΕ C 386, 11.12.1998.
ΓΡΑΠΤΗ ΕΡΩΤΗΣΗ E-1130/98

υποβολή: José Salafranca Sánchez-Neyra (PPE) προς την Επιτροπή

(24 Απριλίου 1998)

Θέμα: Ανθρώπινα δικαιώματα στην Κίνα

Ποιά είναι, κατά την άποψη της Επιτροπής, η κατάσταση των ανθρωπίνων δικαιωμάτων στην Κίνα;

Απάντηση του Sir Leon Brittan εξ ονόματος της Επιτροπής

(9 Ιουνίου 1998)

Τα δικαιώματα του ανθρώπου στην Κίνα παίζουν πρωταρχικό ρόλο στις σχέσεις Κοινότητας-Κίνας. Η Επιτροπή γνωρίζει καλά τις ανησυχίες που εκφράζονται σε συνεχή βάση όσον αφορά διάφορες πτυχές των ανθρωπίνων δικαιωμάτων στην Κίνα. Στο σημείο αυτό περιλαμβάνονται θέματα όπως η προσωπική τύχη των αντιφρονούντων, η έκταση κατά την οποία εφαρμόζεται η θανατική ποινή και η κατάλυση των θρησκευτικών και πολιτιστικών ελευθεριών, περιλαμβανομένου του Θιβέτ. Δεδομένων των ανησυχιών αυτών, η θέση της Επιτροπής, όπως διατυπώνεται στην τελευταία ανακοίνωση για την Κίνα "Δημιουργία περιεκτικής εταιρικής σχέσης με την Κίνα(1)", είναι να έρθει σε ανοικτό και εποικοδομητικό διάλογο με την Κίνα σχετικά με τα δικαιώματα του ανθρώπου. Ενώ είναι φανερό ότι η Κίνα έχει πολύ δρόμο για να φθάσει σε αποδεκτά πρότυπα στον τομέα αυτό, η Επιτροπή αναγνωρίζει από την πλευρά της τις προσπάθειες και τις βελτιώσεις που έχουν ήδη πραγματοποιηθεί. Για το λόγο αυτό, η Επιτροπή θεωρεί ότι οι επαφές είναι πολύ πιο αποτελεσματικές από την αντιπαράθεση για την επιτυχία των επιθυμουμένων αποτελεσμάτων στο ζήτημα αυτό.

Η Επιτροπή διαπίστωσε σημάδια στην Κίνα που μαρτυρούν μεγαλύτερη επιείκεια όσον αφορά τις δραστηριότητες αντιφρονούντων, όπως αυτό φάνηκε και κατά την τέλεση του τελευταίου συνεδρίου του Κομμουνιστικού Κόμματος (η υποβολή ανοικτών επιστολών και αιτήσεων, κτλ.). Σημειώθηκαν επίσης θετικές εξελίξεις με την απέλαση αριθμού γνωστών αντιφρονούντων. Η Επιτροπή εκφράζει επίσης την ικανοποίησή της για την υπογραφή, από την Κίνα, καθώς και την υπόσχεση της τελευταίας να κυρώσει τη Σύμβαση των Ηνωμένων Εθνών για τα οικονομικά, κοινωνικά και πολιτιστικά δικαιώματα καθώς και την πρόθεσή της να υπογράψει το σύμφωνο των Ηνωμένων Εθνών για τα πολιτικά δικαιώματα. Η Επιτροπή υπογράμμισε κατέπανάληψη ότι η κύρωση αυτή πρέπει να συνοδεύεται από πλήρη και ευρείας κλίμακας εφαρμογή και των δύο συμφώνων των Ηνωμένων Εθνών. Η υπόσχεση της Κίνας να μην εισαγάγει τη θανατική ποινή στο Χόνγκ Κόνγκ και να επιτρέψει στις αρχές του τελευταίου να υποβάλλουν από μόνες τους εκθέσεις σχετικά με τις υποχρεώσεις τους στον τομέα των δικαιωμάτων του ανθρώπου, αποτελούν ενθαρρυντικά σήματα.

Ωστόσο, σε τελευταία ανάλυση, η πραγματική αξιολόγηση της κατάστασης των ανθρωπίνων δικαιωμάτων στην Κίνα δεν εξαρτάται αποκλειστικά από την υπογραφή διεθνών συμβάσεων ή ακόμα από την απέλαση κρατουμένων από τις φυλακές. Η πραγματική αξιολόγηση θα καταστεί δυνατή με την εξέταση της καθημερινής παροχής δικαιοσύνης στην Κίνα και τον τρόπο που αυτή επηρεάζει τους απλούς πολίτες σε συγκεκριμένα θέματα και επιμέρους τομείς.

Προσκαλώντας την Κίνα σε ανοικτό διάλογο και υλοποιώντας σειρά διαφόρων έργων συνεργασίας, η Επιτροπή ελπίζει να ενισχύσει την κοινωνία των πολιτών και να προωθήσει το κράτος δικαίου.

(1) COM(1998), 181 τελικό.